[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 9.7.2008

COM(2008) 449 τελικό

ΕΚΘΕΣΗ ΤΗΣ ΕΠΙΤΡΟΠΗΣ

Γενική Διεύθυνση Ανθρωπιστικής Βοήθειας - (ECHO) Ετήσια έκθεση 2007

{SEC(2008) 2236}

ΠΙΝΑΚΑΣ ΠΕΡΙΕΧΟΜΕΝΩΝ

1. Εισαγωγή 3

2. Πτυχές γενικής πολιτικής 5

3. Επισκόπηση των επιχειρήσεων ανθρωπιστικής βοήθειας της ΓΔ ECHO το 2007 7

3.1. Γενικά 7

3.2. Κυριότερες παρεμβάσεις το 2007 ανά περιοχή και διάθεση των πόρων 10

3.2.1. Αφρική, Καραϊβική και Ειρηνικός (χώρες ΑΚΕ) 10

3.2.2. Μέση Ανατολή και ΝΑΚ 11

3.2.3. Ασία 11

3.2.4. Λατινική Αμερική 11

3.3. Συγκριτική ανάλυση 12

3.4. Θεματική χρηματοδότηση 12

3.5. Δραστηριότητες ετοιμότητας για την αντιμετώπιση καταστροφών 13

3.6. Σύνδεση Αρωγής, Αποκατάστασης και Ανάπτυξης (ΣΑΑΑ) 14

3.7. Οι κυριότεροι εταίροι στις επιχειρήσεις ανθρωπιστικής βοήθειας 14

4. Σχέσεις με τα άλλα όργανα της ΕΕ, τα κράτη μέλη, τους κυριότερους εταίρους στον τομέα της ανθρωπιστικής βοήθειας και τους χορηγούς εκτός ΕΕ 15

5. Άλλες δραστηριότητες 15

6. Συμπέρασμα 16

Παράρτημα:

Λεπτομερής ανά χώρα επισκόπηση των ανθρωπιστικών δράσεων, των σχέσεων με τους εταίρους, των αποτελεσμάτων των αξιολογήσεων και των δημοσιονομικών πινάκων.

1. Εισαγωγή

Η Γενική Διεύθυνση Ανθρωπιστικής Βοήθειας – ECHO είναι η υπηρεσία της Ευρωπαϊκής Επιτροπής που είναι αρμόδια για την παροχή ανθρωπιστικής βοήθειας στα θύματα συγκρούσεων ή καταστροφών, φυσικών ή ανθρωπογενών , σε τρίτες χώρες. Ο γενικός αυτός στόχος συμβάλλει στον στρατηγικό στόχο της Επιτροπής «Η Ευρώπη ως παγκόσμιος εταίρος» που περιλαμβάνεται στους γενικούς στόχους των εξωτερικών σχέσεων[1], που θεσπίζει η συνθήκη της Ευρωπαϊκής Ένωσης. Η εντολή της ΓΔ ECHO είναι να διασώζει και να διαφυλάσσει τη ζωή πληθυσμών που πλήττονται από ανθρωπιστικές κρίσεις , να μειώνει ή να ανακουφίζει τη δυστυχία και τον πόνο και να διασφαλίζει την ακεραιότητα και την αξιοπρέπεια τους, όπως προβλέπει ο κανονισμός αριθ. 1257/96 του Συμβουλίου.

Το 2007, μέσω του προϋπολογισμού της για ανθρωπιστική βοήθεια, η ΕΕ χορήγησε ανθρωπιστική συνδρομή σε περίπου 127 εκατομμύρια δικαιούχους σε τρίτες χώρες[2]. Επίσης, 19,5 εκατ. άτομα επωφελήθηκαν από ενέργειες σχετικές με την ετοιμότητα για την αντιμετώπιση καταστροφών και βελτίωσαν την ικανότητα αντίδρασης σε δυνητικούς κινδύνους.

Σύμφωνα με τα αριθμητικά αυτά μεγέθη, η Ευρωπαϊκή Ένωση εξακολουθεί να είναι ο βασικός χορηγός ανθρωπιστικής βοήθειας στον κόσμο.

Σύμφωνα με τις διεθνώς αναγνωρισμένες ανθρωπιστικές αρχές, η ΓΔ ECHO στηρίζει τις δράσεις ανθρωπιστικής βοήθειας κατά τρόπο ουδέτερο , αμερόληπτο και χωρίς διακρίσεις , σεβόμενη το διεθνές ανθρωπιστικό δίκαιο (ΔΑΔ[3]) και υπερασπίζεται τον ανθρωπιστικό χώρο και τις ανθρωπιστικές αρχές που απειλούνται όλο και περισσότερο. Για τη ΓΔ ECHO, ο καλύτερος τρόπος για τη διαφύλαξη του ανθρωπιστικού χώρου είναι η διατήρηση της προσήλωσης στις αρχές της Χρηστής Ανθρωπιστικής Χορηγίας (ΧΑΧ[4]), η εξασφάλιση συνδρομής υψηλής ποιότητας και η διατήρηση διαφανούς διαλόγου με τους άλλους βασικούς φορείς .

Οι αποφάσεις και τα μέτρα που λαμβάνει καθορίζονται αποκλειστικά από την εκτίμηση των αναγκών ανθρωπιστικού χαρακτήρα και δεν διέπονται ούτε εξαρτώνται από πολιτικές σκοπιμότητες, παρά μόνο από τη διαβεβαίωση της αλληλεγγύης της Ευρωπαϊκής Ένωσης προς τους πληθυσμούς που έχουν ανάγκη. Η βοήθεια αυτή χορηγείται απευθείας στους πληγέντες, αδιακρίτως φυλής, θρησκείας ή πολιτικών πεποιθήσεων.

Η ΓΔ ECHO δεν εφαρμόζει η ίδια προγράμματα βοήθειας. Δραστηριοποιείται ως χορηγός και εκτελεί την αποστολή της χρηματοδοτώντας τις κοινοτικές ανθρωπιστικές δράσεις μέσω εταίρων που έχουν υπογράψει τη σύμβαση-πλαίσιο εταιρικής σχέσης (ΣΠΕΣ), όπως οι ευρωπαϊκές μη κυβερνητικές οργανώσεις και οι διεθνείς οργανισμοί (οργανώσεις του Ερυθρού Σταυρού), ή τη χρηματοδοτική και διοικητική συμφωνία-πλαίσιο (FAFA) στην περίπτωση των οργανώσεων του ΟΗΕ (το 2007, κυρίως η UNICEF[5], η UNHCR[6] και το ΠΕΠ[7]).

Η αποστολή της ΓΔ ECHO είναι να εξασφαλίζει, μέσω των εταίρων της, την ταχεία παροχή αγαθών και υπηρεσιών στα σημεία των κρίσεων. Η ταχύτητα αποστολής της βοήθειας διευκολύνεται από τις ειδικές διατάξεις του δημοσιονομικού κανονισμού και τα μέτρα εφαρμογής τους. Αυτές οι διαρθρωτικές ρυθμίσεις επιτρέπουν επίσης στην ΓΔ ECHO να χρησιμοποιεί επιτόπου τεχνικούς βοηθούς (εμπειρογνώμονες της ECHO) που εντοπίζουν τα ευάλωτα τμήματα της κοινωνίας, προβαίνουν σε ακριβή εκτίμηση των αναγκών, και στον ταχύ προσδιορισμό των κατάλληλων εταίρων και σχεδίων για την κάλυψή τους. Ακολουθεί η επιτόπια παρακολούθηση της προόδου των εταίρων και των σχεδίων ώστε να εξασφαλίζεται η χρηστή δημοσιονομική διαχείριση που θα αποδεικνύει ότι οι πόροι χρησιμοποιήθηκαν για τον σκοπό για τον οποίο προορίζονταν.

Η βοήθεια της ΓΔ ECHO έχει επίσης σκοπό να συμβάλει, από κοινού με άλλα μέσα ενίσχυσης, και στο μέτρο του δυνατού, στην αποκατάσταση της αυτάρκειας των πληθυσμών, ώστε να καθίσταται δυνατή η σταδιακή κατάργηση της χρηματοδότησης της ΓΔ ECHO υπό ικανοποιητικές συνθήκες. Στο πλαίσιο αυτό, η ΓΔ ECHO ασχολείται ενεργά με την υλοποίηση μιας στρατηγικής σύνδεσης μεταξύ αρωγής, αποκατάστασης και ανάπτυξης («ΣΑΑΑ») και την ανάπτυξη στενότερης συνεργασίας με άλλες υπηρεσίες της Επιτροπής ή άλλους χορηγούς.

Με βάση την εμπειρία της στην αντιμετώπιση καταστροφών, η ΓΔ ECHO καταβάλλει επίσης προσπάθειες για την προώθηση της ετοιμότητας σε περιπτώσεις καταστροφών , προκειμένου αφενός να καταστούν τα άτομα λιγότερο ευάλωτα και εκτεθειμένα σε κινδύνους και καταστροφές, και αφετέρου να μειωθεί το οικονομικό κόστος παρόμοιων καταστροφών. Για την αποτελεσματική εκτέλεση της εντολής της, η ΓΔ ECHO μπορεί να στηρίζει, όπου αυτό θεωρείται εύλογο και αναγκαίο, μέτρα για τη δημιουργία ικανοτήτων για τους εταίρους υλοποίησης των προγραμμάτων.

Η παρούσα έκθεση συνοψίζει τις κυριότερες δραστηριότητες της ΓΔ ECHO στη διάρκεια του 2007. Το παράρτημα παρέχει εκτενή επισκόπηση των χρηματοδοτούμενων ενεργειών στις διάφορες χώρες και περιφέρειες όπου η ΓΔ ECHO παρέχει βοήθεια μέσω των εταίρων της, καθώς και στατιστικά στοιχεία προερχόμενα από τη δημοσιονομική έκθεση του 2007[8].

Η παρούσα έκθεση εκπονείται με σκοπό την τήρηση της απαίτησης του άρθρου 19 του κανονισμού που αφορά την ανθρωπιστική βοήθεια:

«Στο τέλος κάθε οικονομικού έτους, η Επιτροπή υποβάλλει ετήσια έκθεση στο Ευρωπαϊκό Κοινοβούλιο και το Συμβούλιο η οποία περιλαμβάνει σύνοψη των δράσεων που χρηματοδοτήθηκαν κατά το έτος αυτό. Η σύνοψη περιέχει ιδίως πληροφορίες σχετικά με τους παράγοντες διά των οποίων εκτελέστηκαν οι ανθρωπιστικές δράσεις. Η έκθεση περιλαμβάνει επίσης ανακεφαλαίωση των εξωτερικών αξιολογήσεων που ενδεχομένως διεξήχθησαν, σχετικά με συγκεκριμένες δράσεις».

2. Πτυχές γενικής πολιτικής

Ως γενική παρατήρηση σημειώνεται ότι κατά τις τελευταίες δεκαετίες, αυξήθηκε η έκταση, η ένταση και ο αριθμός των φυσικών καταστροφών. Αυξήθηκε επίσης ο αριθμός των πληγέντων, ενώ οι πτωχότεροι πληθυσμοί επλήγησαν δυσανάλογα. Σύμφωνα με τις προβλέψεις, η τάση αυτή ενδέχεται να ενταθεί στο μέλλον.

Παράλληλα, ο αριθμός των συγκρούσεων δεν έχει μεταβληθεί αισθητά, αλλά οι σημερινές συγκρούσεις τείνουν να διαρκούν περισσότερο και είναι όλο και πιο καταστροφικές, παρά τη μείωση του αριθμού των προσφύγων κατά τα τελευταία έτη.

Το διεθνές πλαίσιο μέσα στο οποίο λαμβάνει χώρα η ανθρωπιστική βοήθεια, έχει μεταβληθεί σημαντικά και νέοι φορείς έχουν εμφανιστεί στο προσκήνιο. Στο πλαίσιο αυτό, τα τρία όργανα (Ευρωπαϊκό Κοινοβούλιο, Συμβούλιο και Επιτροπή) υπέγραψαν τον Δεκέμβριο του 2007 μια Ευρωπαϊκή κοινή αντίληψη για την ανθρωπιστική βοήθεια[9] στην οποία αναγνωρίζεται ότι το περιβάλλον για τις ανθρωπιστικές επεμβάσεις καθίσταται ολοένα πιο δύσκολο και με την οποία προωθείται μια πιο αποτελεσματική και συντονισμένη προσέγγιση της ΕΕ. Την «αντίληψη» αυτή θα ακολουθήσει το 2008 σχέδιο δράσης το οποίο συνιστά τη συγκεκριμένη και επιχειρησιακή έκφραση των πολυάριθμων πολιτικών δεσμεύσεων που περιλαμβάνονται στην ευρωπαϊκή κοινή αντίληψη για την ανθρωπιστική βοήθεια .

Για να βελτιωθεί η ικανότητα αντίδρασης της Επιτροπής σε καταστροφές και στο πλαίσιο της στρατηγικής της ΕΕ για την ενίσχυση των ικανοτήτων της όσον αφορά την αντιμετώπιση καταστροφών και κρίσεων σε τρίτες χώρες[10], η ΓΔ ECHO συνέχισε να αυξάνει τον αριθμό των επιτόπου εμπειρογνωμόνων, με σκοπό να εξασφαλίζει ταχεία εκτίμηση των αναγκών και ταχεία αντίδραση σε περίπτωση καταστροφής. Η ενίσχυση των επιχειρησιακών και συμβατικών διαδικασιών της ΓΔ ECHO που ισχύουν για τους εταίρους υλοποίησης (ευρωπαϊκές ΜΚΟ, οργανώσεις του ΟΗΕ και διεθνείς οργανισμοί), καθώς και η αυξημένη της επιτόπια ικανότητα[11] βελτίωσαν τον χρόνο ανταπόκρισης όσον αφορά την αποστολή ανθρωπιστικής βοήθειας. Οι βελτιώσεις αυτές συμβάλλουν σημαντικά στην ανάπτυξη της ικανότητας της ΕΕ όσον αφορά την αντιμετώπιση κρίσεων και καταστροφών, που καθίσταται πλέον πολιτική προτεραιότητα, όπως φανερώνουν οι ανακοινώσεις που ακολούθησαν το τσουνάμι, η έκθεση Barnier[12] καθώς και τα σχετικά συμπεράσματα της προεδρίας μετά το Ευρωπαϊκό Συμβούλιο των Βρυξελλών τον Δεκέμβριο του 2007.

Η αρχή « ένα μέσο ανά τομέα πολιτικής» " που προβάλλεται στην ανακοίνωση της Επιτροπής[13] για μεγαλύτερη αποτελεσματικότητα της κοινοτικής δράσης, καθώς και η ανακοίνωση της Επιτροπής για τις δημοσιονομικές προοπτικές την περίοδο 2007-2013, μεταβίβασαν την ευθύνη διαχείρισης των ανθρωπιστικών δράσεων επισιτιστικής βοήθειας από τη ΓΔ AIDCO στη ΓΔ ECHO από την 1η Ιανουαρίου 2007. Στο πλαίσιο της εντολής της, η ΓΔ ECHO χρησιμοποίησε τον προϋπολογισμό επισιτιστικής βοήθειας για τη διάσωση και διατήρηση των ανθρώπινων ζωών σε περίοδο έκτακτης ανάγκης ή στην αμέσως μετέπειτα περίοδο και με την ίδια αρχή αξιολόγησης των αναγκών που εφαρμόζει σε όλες τις παρεμβάσεις της.

Λόγω της ενσωμάτωσης της επισιτιστικής βοήθειας και της βοήθειας σε εκριζωμένους πληθυσμούς στην ΓΔ ECHO, ο αρχικός προϋπολογισμός ανθρωπιστικής βοήθειας που διατέθηκε για το έτος 2007 ανήλθε σε 722 εκατ. EUR με προβλεπόμενη ετήσια ενδεικτική αύξηση ίση με 3% (2% πληθωρισμός και 1% καθαρή αύξηση).

3. Επισκόπηση των επιχειρήσεων ανθρωπιστικήσ βοήθειασ της ΓΔ ECHO το 2007

3.1. Γενικά

Σε αντίθεση με τα προηγούμενα έτη, το 2007 δεν σημειώθηκε καμία νέα σημαντική κρίση στον τομέα της ανθρωπιστικής βοήθειας, είτε πρόκειται για φυσικές καταστροφές είτε για σύνθετες καταστάσεις έκτακτης ανάγκης. Παρά ταύτα, οι φυσικές καταστροφές, εντεινόμενες από τις κλιματικές αλλαγές, εξακολουθούν να αυξάνουν σε συχνότητα και σοβαρότητα επηρεάζοντας συχνότερα και εντονότερα ήδη ευπρόσβλητα άτομα. Από το 1975, ο αριθμός των φυσικών καταστροφών αυξήθηκε από περίπου 75 σε 400 και πλέον[14] ετησίως. Ειδικότερα, οι επισημανθείσες υδρομετεωρολογικές καταστροφές ανήλθαν κατά μέσο όρο σε 195 την περίοδο 1987-1998 και αυξήθηκαν κατά 187% φθάνοντας κατά μέσο όρο τις 365 την περίοδο 2000-2006[15].

Το 2007, οι φυσικές καταστροφές προκάλεσαν σοβαρές ζημίες: σεισμούς μεσαίας κλίμακας στο Περού και στις νήσους Σολομώντος· πλημμύρες στην Αφρική, την Ινδία, την Ινδονησία, τη Βόρειο Κορέα, το Βιετνάμ και τη Λατινική Αμερική· κυκλώνες στη Νικαράγουα (Felix), τη Μοζαμβίκη (Favio) και το Μπανγκλαντές (Sidr)· τυφώνας Dean στην Καραϊβική· τροπική καταιγίδα στην Αϊτή και τη Δομινικανή Δημοκρατία (Noel) και ξηρασία στη Μολδαβία, την Παραγουάη, την Κένυα, τη Σομαλία και την περιοχή Σάχελ (Αλγερία). Η ΓΔ ECHO χρειάστηκε να αντιδράσει ταχέως για να βοηθήσει χιλιάδες δοκιμαζόμενα άτομα, ορισμένα εκ των οποίων είχαν ήδη πληγεί από άλλες κρίσεις.

Παρά τη συνέχιση πολλών σύνθετων καταστάσεων έκτακτης ανάγκης και τη ζημία που προκάλεσαν οι προαναφερθείσες θεομηνίες, η απουσία κρίσεων μεγάλης κλίμακας είχε ως αποτέλεσμα να διατηρήσει η ΓΔ ECHO τα κεφάλαια που είχε θέσει στη διάθεσή της η αρμόδια για τον προϋπολογισμό αρχή, στα οποία προστέθηκαν πόροι του Ευρωπαϊκού Ταμείου Ανάπτυξης και ποσά για τα οποία έγιναν εκ νέου αναλήψεις υποχρεώσεων. Συνεπώς, σε αντίθεση με τα προηγούμενα έτη, δεν παρέστη ανάγκη να προσφύγει η ΓΔ ECHO στο αποθεματικό επείγουσας βοήθειας της Επιτροπής (EAR).

Η ανταπόκριση της ΓΔ ECHO στις ανθρωπιστικές κρίσεις το 2007 οδήγησε σε 85 αποφάσεις χρηματοδότησης. Το ποσοστό εκτέλεσης των πιστώσεων ανάληψης υποχρεώσεων ανήλθε σε 100%. Οι χώρες ΑΚΕ ήταν οι μεγαλύτεροι αποδέκτες ενισχύσεων (422,7 εκατ. EUR - 55% του συνολικού οριστικού προϋπολογισμού της), ακολουθούμενες από την Ασία και τη Λατινική Αμερική (157,4 εκατ. EUR – 20,5%), την Ανατολική Ευρώπη, τα Νέα Ανεξάρτητα Κράτη, τις χώρες της Μέσης Ανατολής και της Μεσογείου (124,9 εκατ. EUR – 16,2%).

Η εφαρμογή αρχών με βάση τις ανάγκες οδήγησε στην ακόλουθη γεωγραφική κατανομή[16] των δεσμευθέντων για ανθρωπιστική βοήθεια πόρων το 2007. Θα πρέπει να σημειωθεί ότι τα αριθμητικά στοιχεία του 2006 δεν περιλαμβάνουν επισιτιστική βοήθεια διότι το έτος εκείνο τη διαχείρισή της διατηρούσε ακόμη η ΓΔ AIDCO (σε '000):

Ανθρωπιστική βοήθεια το 2007 (περιλ. της επισιτιστικής βοήθειας) | Σε σύγκριση με το 2006 |

Μονάδα/Περιοχή | Σύνολο | % | Σύνολο | % |

A/1: Αφρική, Καραϊβική, Ειρηνικός | 422,760 | 55,0% | 322,060 | 48,0% |

Όλη η Αφρική | 2,000 |

Κέρας της Αφρικής | 217,950 | 161,050 |

Περιοχή των Μεγάλων Λιμνών | 89,500 | 84,050 |

Δυτική Αφρική | 46,600 | 56,150 |

Καραϊβική/Ειρηνικός | 16,310 | 1,610 |

Μεσημβρινή Αφρική και Ινδικός Ωκεανός | 50,400 | 19,200 |

A/2: Νέα Ανεξάρτητα Κράτη, Μέση Ανατολή, Μεσόγειος | 124,897 | 16,2% | 177,900 | 26,5% |

ΝΑΚ (Τσετσενία, Καύκασος, Τατζικιστάν …) | 25,807 | 33,000 |

Μέση Ανατολή και Μεσόγειος | 99,090 | 144,900 |

A/3: Ασία και Λατινική Αμερική | 157,366 | 20,5% | 124,540 | 18,6% |

Ασία | 117,301 | 99,940 |

Λατινική Αμερική | 40,065 | 24,600 |

Μη γεωγραφικά μέσα |

Θεματική χρηματοδότηση + επιχορηγήσεις | 28,900 | 3,8% | 20,500 | 3,1% |

Τεχνική συνδρομή (εμπειρογνώμονες & τοπικά γραφεία) | 25,400 | 3,3% | 19,000 | 2,8% |

Χρήση ανακατανεμηθέντων εσόδων | 307 | 817 |

Δαπάνες υποστήριξης (έλεγχοι, αξιολόγηση, ενημέρωση, κτλ.) | 8,900 | 1,2% | 6,189 | 1,0% |

ΣΥΝΟΛΟ | 768,530 | 100% | 671,006 | 100% |

[pic]

Η ΓΔ ECHO χορηγεί χρηματοδοτική βοήθεια σε θύματα συγκρούσεων ή φυσικών καταστροφών σε τρίτες χώρες, βάσει εκτίμησης των αναγκών ανθρωπιστικής βοήθειας . Η εφαρμοζόμενη μέθοδος[17] κατατάσσει τις τρίτες χώρες ανάλογα με τη συνολική τους ευπροσβλητότητα (= δείκτης ευπροσβλητότητας[18] καθώς και αν διέρχονται ανθρωπιστική κρίση (= δείκτης κρίσης[19]). Χάρη στην άσκηση αυτή, εντοπίστηκαν 50 χώρες/επικράτειες που αντιμετωπίζουν κρίση, 23 εκ των οποίων θεωρήθηκαν οι πλέον ευάλωτες, ενώ 18 βρίσκονται στην υποσαχάρια Αφρική. Στη συνέχεια έγινε αντιπαραβολή των αποτελεσμάτων αυτών με την αξιολόγηση που πραγματοποίησαν επιτόπου οι εμπειρογνώμονες και οι γεωγραφικές μονάδες της ΓΔ ECHO έτσι ώστε να καθοριστεί η στρατηγική που θα ακολουθηθεί για τις επίμαχες χώρες και περιφέρειες.

Σύμφωνα με τη χρησιμοποιηθείσα μέθοδο, η ΓΔ ECHO δέσμευσε το 2007 το 94,6% του αρχικά προγραμματισθέντος προϋπολογισμού της στην κύρια γραμμή του προϋπολογισμού που αφορά την ανθρωπιστική βοήθεια (23.02.01) στους τομείς προτεραιότητας που εμφανίζουν μεγάλες ανάγκες ανθρωπιστικής βοήθειας .

Για να προγραμματίζει τη δράση της προς όφελος των πληθυσμών που χρήζουν περισσότερο ανθρωπιστικής βοήθειας, η στρατηγική της ΓΔ ECHO στον τομέα των ενισχύσεων εξακολούθησε να επικεντρώνεται σε παραμελημένες κρίσεις ( καταστάσεις όπου οι μείζονες ανάγκες ανθρωπιστικού χαρακτήρα κινητοποιούν ελάχιστα την προσοχή των χορηγών – πράγμα που αντικατοπτρίζεται στο χαμηλό ύψος των χορηγούμενων ενισχύσεων – και των μέσων μαζικής ενημέρωσης). Η ανάλυση και η μεθοδολογία της ΓΔ ECHO για τον προσδιορισμό των παραμελημένων κρίσεων βασίζεται τόσο σε ποσοτικά δεδομένα (έλλειψη κάλυψης από τα μέσα μαζικής ενημέρωσης ή χαμηλή στήριξη εκ μέρους των χορηγών σε συνδυασμό με υψηλές ανάγκες) όσο και σε ποιοτικούς δείκτες (επιτόπου αξιολόγηση από τους εμπειρογνώμονες και τους αρμοδίους υπαλλήλους της ΓΔ ECHO).

Οι παραμελημένες κρίσεις που προσδιορίστηκαν το 2007 ήταν: οι πρόσφυγες Σαχράουι στην Αλγερία, η Τσετσενία και οι γειτονικές πληττόμενες δημοκρατίες, ο πληθυσμός της Ινδίας που πλήττεται από ταραχές στο Τζαμού και το Κασμίρ, η συνεχιζόμενη κρίση των προσφύγων του Μπουτάν, καθώς και η μαοϊκή εξέγερση στο Νεπάλ, οι πληθυσμοί που πλήττονται από τη σύγκρουση στη Βιρμανία/ Μιανμάρ τόσο εντός της ίδιας της χώρας όσο και σε γειτονικές χώρες, καθώς και οι πληθυσμοί που μαστίζονται από την κρίση στην Κολομβία, και στις γειτονικές χώρες. Εκτός από την Κολομβία, οι κρίσεις αυτές είχαν ήδη χαρακτηριστεί "παραμελημένες κρίσεις" το 2006.

Το 2007, διατέθηκε για τις κρίσεις αυτές οικονομική στήριξη ύψους 60,7 εκατ. EUR, η οποία αντιστοιχεί στο 13% του αρχικού επιχειρησιακού προϋπολογισμού [20].

Τα αποτελέσματα της αξιολόγησης των παγκόσμιων αναγκών και των παραμελημένων κρίσεων δημοσιεύονται στον δικτυακό τόπο της Europa http://ec.europa.eu/comm/echo/information/strategy/index_en.htm.

3.2. Κυριότερες παρεμβάσεις το 2007 ανά περιοχή και διάθεση των πόρων

Όσον αφορά τις κρίσεις, το 2007 δεν ανέκυψε καμία νέα σύνθετη κρίση, αλλά η Επιτροπή χρειάστηκε να αντιμετωπίσει επιδεινούμενες καταστάσεις ανθρωπιστικού χαρακτήρα, και ενίοτε σύνθετες καταστάσεις έκτακτης ανάγκης παρατεταμένης διάρκειας που υπήρχαν ήδη κατά τα προηγούμενα έτη. Ενδεικτικά αναφέρεται το Σουδάν , όπου η κατάσταση παραμένει πολύ ανησυχητική: συνεχίζονται η βία και οι εκβιασμοί κατά του άμαχου πληθυσμού που ανάγκασαν πάλι πολλά άτομα να κατευθυνθούν σε άλλη περιοχή της χώρας ή να αναζητήσουν καταφύγιο σε γειτονικές χώρες. Οι πλημμύρες που έπληξαν το βόρειο Σουδάν, περιλαμβανομένου του Νταρφούρ, τον Ιούλιο του 2007 επιδείνωσαν ακόμη περισσότερο την κατάσταση.

Στη Δημοκρατία του Κονγκό , το θέρος του 2007, άρχισαν πάλι οι ένοπλες συρράξεις και οι εντάσεις στα ανατολικά της χώρας, ιδίως στο βόρειο και το νότιο τμήμα του Κιβού, πράγμα που προκάλεσε πολλές μετακινήσεις πληθυσμών και νέες ανθρωπιστικές ανάγκες. Και η Σομαλία αντιμετώπισε θεομηνίες (ξηρασία) και βία, πράγμα που ανάγκασε πολλά άτομα να εγκαταλείψουν τις εστίες τους.

Ο παρεμβάσεις που αναφέρονται στις ακόλουθες παραγράφους περιγράφονται αναλυτικά στο παράρτημα – τμήμα I.

3.2.1. Αφρική, Καραϊβική και Ειρηνικός (χώρες ΑΚΕ)

Το 2007, η ΓΔ ECHO διέθεσε συνολικά 422 εκατ. EUR (ήτοι το 55% του συνολικού οριστικού προϋπολογισμού της) στις χώρες ΑΚΕ. Οι σημαντικότερες χρηματοδοτήσεις αφορούσαν το Σουδάν (συνολικού ύψους 110,45 εκατ. EUR) και τη Δημοκρατία του Κονγκό (50 εκατ. EUR). Οι άλλες σημαντικές παρεμβάσεις στην Αφρική που απαίτησαν χρηματοδότηση υψηλότερη από 20 εκατ. EUR πραγματοποιήθηκαν στο Τσαντ (30,5 εκατ. EUR), τη Ζιμπάμπουε (30,2 εκατ. EUR), το Σαχέλ (25,5 εκατ. EUR), την Ουγκάντα (24 εκατ. EUR) και την Αιθιοπία (20 εκατ. EUR).

3.2.2. Μέση Ανατολή και ΝΑΚ

Στη Μέση Ανατολή , η ανθρωπιστική κατάσταση εξακολούθησε να επιδεινώνεται το 2007. Η ΓΔ ECHO συνέχισε τη δράση της χορηγώντας ενισχύσεις άνω των 88 εκατ. EUR με τις οποίες καλύφθηκαν οι ανάγκες των πιο ευάλωτων πληθυσμών της Δυτικής Όχθης και της Λωρίδας της Γάζας, καθώς και των Παλαιστινίων προσφύγων στον Λίβανο, την Ιορδανία και τη Συρία. Το ποσό αυτό χρησιμοποιήθηκε επίσης για την αντιμετώπιση της εσωτερικής κρίσης στο Ιράκ, καθώς και των προσφύγων στις γειτονικές χώρες.

Στον Βόρειο Καύκασο , η Επιτροπή συνέχισε να ενισχύει οικονομικά τα θύματα των συγκρούσεων στην Τσετσενία εγκρίνοντας ποσό συνολικού ύψους 20, 8 εκατ. EUR.

3.2.3. Ασία

Στις ασιατικές χώρες, 27 εκατ. EUR χορηγήθηκαν στους ευάλωτους πληθυσμούς που επλήγησαν από την αφγανική κρίση και τις φυσικές καταστροφές στο Αφγανιστάν, το Ιράν και το Πακιστάν· 19 εκατ. EUR διατέθηκαν για βοήθεια στους ευάλωτους πληθυσμούς της Μιανμάρ και τους βιρμανούς πρόσφυγες κατά μήκος των ταϊλανδοβιρμανικών συνόρων, ενώ 19,5 εκατ. EUR χορηγήθηκαν σε χώρες της Νότιας Ασίας (χωρίς να λαμβάνεται υπόψη η χρηματοδότηση ενεργειών ετοιμότητας για την αντιμετώπιση καταστροφών) για την αποκατάσταση κοινοτήτων που επλήγησαν από τις πλημμύρες.

3.2.4. Λατινική Αμερική

Τέλος, στη Λατινική Αμερική , η χρηματοδότηση συνέχισε να παρέχει συνδρομή στα θύματα της σύγκρουσης στην Κολομβία (12 εκατ. EUR). Πολλές φυσικές καταστροφές έπληξαν, ωστόσο, τη Νότια και την Κεντρική Αμερική (σεισμός στο Περού, τυφώνας στη Νικαράγουα, πλημμύρες στη Βολιβία και την Κολομβία, κύμα ψύχους στο Περού και ξηρασία και μεγάλες πυρκαγιές στην Παραγουάη), πράγμα που απαίτησε μη προγραμματισμένη παρέμβαση της ECHO συνολικού ύψους 19 εκατ. EUR.

3.3. Συγκριτική ανάλυση

Η συγκριτική ανάλυση που ακολουθεί στο κατωτέρω διάγραμμα όσον αφορά τη γεωγραφική κατανομή των αποφάσεων χρηματοδότησης για τα έτη 2003-2007 , δείχνει ότι το σχετικό μερίδιο της χρηματοδότησης προς τις χώρες ΑΚΕ παρουσιάζει συνεχή αύξηση, με εξαίρεση το 2005, οπότε η τάση αυτή αντιστράφηκε και το μεγαλύτερο μέρος της χρηματοδότησης διοχετεύτηκε στην Ασία λόγω των δύο μεγάλων κρίσεων που έπληξαν αυτό το σημείο του κόσμου: το τσουνάμι και τον σεισμό στο Κασμίρ. Κατά την τελευταία πενταετία, διαπιστώνεται επίσης ότι η χρηματοδότηση που χορηγείται στις διάφορες περιοχές και μέρη του κόσμου παρουσιάζει μεγάλες διακυμάνσεις, γεγονός που επιβεβαιώνει ότι οι παρεμβάσεις της ΓΔ ECHO έχουν, εκ φύσεως και εξ ορισμού, βραχυπρόθεσμο προσανατολισμό. Θα πρέπει επίσης να σημειωθεί ότι το 96% και πλέον του προϋπολογισμού ανθρωπιστικής βοήθειας κατευθύνεται στη χρηματοδότηση ανθρωπιστικών δράσεων, ενώ λιγότερο από το 4% προορίζεται για δαπάνες υποστήριξης και διοικητικές δαπάνες (ενημέρωση, έλεγχοι, αξιολογήσεις, συμπληρωματικό προσωπικό, κτλ.). Βλ. παράρτημα, τμήμα VI.

[pic]

3.4. Θεματική χρηματοδότηση

Λόγω του κεντρικού ρόλου που διαδραματίζουν οι κυριότεροι διεθνείς ανθρωπιστικοί οργανισμοί (οι οργανώσεις των Ηνωμένων Εθνών, η Διεθνής Επιτροπή του Ερυθρού Σταυρού (ICRC), η Διεθνής Ομοσπονδία Ερυθρού Σταυρού και των Οργανώσεων της Ερυθράς Ημισελήνου (IFRC), κτλ.) όσον αφορά την αποτελεσματικότητα της παρεχόμενης βοήθειας, η ΓΔ ECHO εξακολούθησε και το 2007 να στηρίζει την ενίσχυση των θεσμικών τους ικανοτήτων μέσω προγραμμάτων θεματικής χρηματοδότησης.

Το 2007, η ΓΔ ECHO ενίσχυσε τις οργανώσεις των ΗΕ και τις οργανώσεις του Ερυθρού Σταυρού ως ηγετικούς φορείς με ποσό συνολικού ύψους 27,5 εκατ. EUR.

Επισημάνθηκαν τα ακόλουθα κενά τα οποία θα αποτελέσουν στόχο ενεργειών που θα διασφαλίζουν αποτελεσματική ικανότητα ανταπόκρισης: αξιολόγηση της τομεακής ικανότητας, ενίσχυση της ικανότητας ταχείας κινητοποίησης, δημιουργία ικανότητας, μεγαλύτερη διαθεσιμότητα ειδών πρώτης ανάγκης μόλις ανακύπτουν νέες καταστάσεις έκτακτης ανάγκης, ανάπτυξη πρότυπων διαδικασιών παρέμβασης, εφαρμογή κριτηρίων αξιολόγησης της απόδοσης και βελτίωση του συντονισμού και της στήριξης της «ανά ομάδες προσέγγισης» των Ηνωμένων Εθνών για την αντιμετώπιση των ανωτέρω ζητημάτων.

3.5. Δραστηριότητες ετοιμότητας για την αντιμετώπιση καταστροφών

Όπως προβλέπεται στον κανονισμό 1257/96, η ΓΔ ECHO παράλληλα με την παροχή ανθρωπιστικής βοήθειας προωθεί και δραστηριότητες ετοιμότητας για την αντιμετώπιση καταστροφών μέσω δράσεων ευαισθητοποίησης συντονισμού, καθώς και μέσω του ειδικού προγράμματος DIPECHO. Οι επιπτώσεις των φυσικών καταστροφών, καθώς και η ευρύτερη αναγνώριση της κλιματικής αλλαγής στον πλανήτη και ο αντίκτυπός της φανερώνουν ότι η δέσμευση αυτή είναι καίρια και κρίσιμη.

Σε στρατηγικό επίπεδο, η ΓΔ ECHO συνέχισε να ενισχύει τους θεσμικούς πόρους της όσον αφορά την ετοιμότητα για την αντιμετώπιση καταστροφών, πράγμα που αναμένεται να διευκολύνει μια πιο συνεκτική και ολοκληρωμένη προσέγγιση με στόχο την ενσωμάτωση της ετοιμότητας σε περιπτώσεις καταστροφών στα προγράμματα αρωγής και αποκατάστασης. Η εξέλιξη αυτή εντάσσεται στο πλαίσιο της προσοχής που αποδίδουν οι φορείς ανθρωπιστικής βοήθειας και οι χορηγοί αναπτυξιακών πόρων, σε παγκόσμιο επίπεδο, στις δραστηριότητες πρόληψης των κινδύνων καταστροφών και στην προβλεπόμενη συνέχεια του πλαισίου δράσης του Hyogo 2005-2015 .

Το 2007, η ΓΔ ECHO συνέχισε τη δέσμευσή της σε δραστηριότητες ευαισθητοποίησης που έχουν σκοπό να διασφαλίσουν ότι οι χορηγοί αναπτυξιακής βοήθειας περιλαμβάνουν στοιχεία πρόληψης των κινδύνων καταστροφών στις δράσεις που αναλαμβάνουν σε περιοχές εκτεθειμένες σε κινδύνους φυσικών καταστροφών, (σεισμοί, πλημμύρες, κυκλώνες κτλ.) και στηρίζουν έμπρακτα μέτρα για την πρόληψη αυτών των κινδύνων. Η ΓΔ ECHO προωθεί επίσης δραστήρια ενέργειες για την πρόληψη των κινδύνων καταστροφών σε τοπικό επίπεδο οι οποίες ενισχύουν την ικανότητα αντίδρασης των ευάλωτων πληθυσμών.

Οι αναπτυσσόμενες χώρες αντιμετωπίζουν ιδιαίτερα υψηλούς κινδύνους λόγω των σοβαρών αδυναμιών αντίδρασης που παρουσιάζονται τόσο σε εθνικό επίπεδο όσο και σε επίπεδο τοπικών κοινοτήτων για την αντιμετώπιση των επιπτώσεων μιας καταστροφής. Τα σχέδια DIPECHO είναι σχέδια ετοιμότητας σε περίπτωση καταστροφής τα οποία εφαρμόζονται σε τοπικό επίπεδο και εστιάζονται στις περιοχές που είναι πιο εκτεθειμένες σε φυσικές καταστροφές και έχουν περιορισμένες ικανότητες αντιμετώπισής τους. Τα σχέδια αυτά πρέπει να χρησιμεύουν ως σχέδια επίδειξης και να μπορούν να αναπαράγονται έτσι ώστε να μπορούν να ενσωματώνονται στις μακροπρόθεσμες αναπτυξιακές και εθνικές στρατηγικές. Εκτός από τις επιχειρήσεις σε επίπεδο χώρας, τα σχέδια δράσης DIPECHO περιλαμβάνουν και περιφερειακά σχέδια. Το σκεπτικό είναι απλό: οι φυσικές καταστροφές δεν σταματούν στα σύνορα των κρατών. Το 2007, η ΓΔ ECHO δέσμευσε συνολικό ποσό ύψους 19,5 εκατ. EUR για σχέδια δράσης DIPECHO στην Κεντρική Αμερική, τη Λατινική Αμερική, τη Νότια Ασία και την Καραϊβική.

Επίσης, η ΓΔ ECHO ενσωματώνει, στο μέτρο του δυνατού και κατά περίπτωση, στοιχεία ετοιμότητας για περιπτώσεις καταστροφών στις ανθρωπιστικές της δράσεις για την αντιμετώπιση των φυσικών καταστροφών. Το 2007, αυτό συνέβη σε 18 αποφάσεις χρηματοδότησης που ελήφθησαν κατόπιν φυσικών καταστροφών που εκδηλώθηκαν σε 17 χώρες (Νήσοι Σολομώντος, Αϊτή, Τζαμάικα, Δομινικανή Δημοκρατία, Μπελίζ, Ντομινίκα, Αγία Λουκία, Ινδία, Νεπάλ, Μπανγκλαντές, Σρι Λάνκα, Αφγανιστάν, Βιετνάμ, Νικαράγουα, Παραγουάη, Περού και Κολομβία) με τη σύναψη συμβάσεων ύψους περίπου 2.135 εκατ. EUR. Εξάλλου, η ΓΔ ECHO διέθεσε 4 εκατ. EUR για την ενίσχυση των ικανοτήτων της Διεθνούς Ομοσπονδίας των Εταιρειών του Ερυθρού Σταυρού και της Ερυθράς Ημισελήνου (IFRC) ώστε να ανταποκρίνονται στις φυσικές καταστροφές σε επιλεγμένες περιοχές υψηλού κινδύνου.

Σε διεθνές επίπεδο, η ΓΔ ECHO συνεργάζεται με τους κυριότερους φορείς στον τομέα της αναπτυξιακής συνεργασίας. Στόχος της είναι η καλύτερη ενσωμάτωση της πρόληψης των κινδύνων καταστροφών στις αναπτυξιακές δραστηριότητες και η διασφάλιση στενότερης σύνδεσης με τις προσπάθειες που καταβάλλονται στις χώρες υψηλού κινδύνου για προσαρμογή στις κλιματικές αλλαγές.

3.6. Σύνδεση Αρωγής, Αποκατάστασης και Ανάπτυξης (ΣΑΑΑ)

Η ΓΔ ECHO έχει τη βούληση να δημιουργήσει τις κατάλληλες προϋποθέσεις μετάβασης και τις κατάλληλες στρατηγικές όσον αφορά την ανθρωπιστική βοήθεια ( σύνδεση μεταξύ αρωγής, αποκατάστασης και ανάπτυξης «ΣΑΑΑ» ). Το 2007, άρχισαν να χρησιμοποιούνται νέα εξωτερικά μέσα (το μέσο για την αναπτυξιακή συνεργασία (DCI), και ιδίως το μέσο σταθερότητας), δημιουργώντας ένα νέο περιβάλλον για την υλοποίηση της ΣΑΑΑ. Οι αρμόδιες υπηρεσίες της Επιτροπής κατέβαλαν ιδιαίτερη προσπάθεια για να εξασφαλίσουν καλύτερη διασύνδεση μεταξύ της ανθρωπιστικής βοήθειας και της αναπτυξιακής συνεργασίας. Καταρτίστηκε κατάλογος πιλοτικών χωρών οι οποίες έδωσαν ιδιαίτερη προσοχή στην προσέγγιση της ΣΑΑΑ. Ο μη εξαντλητικός αυτός κατάλογος περιλάμβανε την Κένυα, τη Λιβερία, τη Μαυριτανία, το Σουδάν και την Ουγκάντα. Η ΓΔ ECHO συνεισέφερε επίσης στο έργο της ΓΔ Ανάπτυξης σε χώρες ευρισκόμενες σε κατάσταση αστάθειας.

3.7. Οι κυριότεροι εταίροι στις επιχειρήσεις ανθρωπιστικής βοήθειας

Η ανθρωπιστική βοήθεια που παρέχει η ΓΔ ECHO υλοποιείται μέσω εταίρων. Η ΓΔ ECHO συνεργάζεται με 200 περίπου μη κυβερνητικές οργανώσεις, οργανώσεις των Ηνωμένων Εθνών και διεθνείς οργανισμούς, όπως η Διεθνής Επιτροπή του Ερυθρού Σταυρού και η Διεθνής Ομοσπονδία των Εταιρειών του Ερυθρού Σταυρού και της Ερυθράς Ημισελήνου.

Η συνεργασία με ευρύ φάσμα εταίρων είναι σημαντική για τη ΓΔ ECHO. Της δίνει τη δυνατότητα να καλύπτει αποτελεσματικά τις συνεχώς αυξανόμενες ανάγκες σε ολόκληρο τον κόσμο. Η ΓΔ ECHO έχει αναπτύξει στενές σχέσεις συνεργασίας με τους εταίρους της, τόσο σε επίπεδο πολιτικών προσανατολισμών όσο και σε επίπεδο διαχείρισης των ανθρωπιστικών επιχειρήσεων.

Το 2007, οι επιχειρήσεις της ΓΔ ECHO υλοποιήθηκαν κυρίως μέσω ΜΚΟ (47%), οργανώσεων των Ηνωμένων Εθνών (42%) και διεθνών οργανισμών (11%). Περισσότερες πληροφορίες σχετικά με την ετήσια κατανομή ανά κατηγορία εταίρων παρατίθενται στο τμήμα VI.6 του παραρτήματος.

4. Σχέσεις με τα άλλα όργανα της ΕΕ, τα κράτη μέλη, τουσ κυριότερους εταίρους στον τομέα της ανθρωπιστικής βοήθειας και τους χορηγούς εκτός ΕΕ

Όπως και κατά τα προηγούμενα έτη, η ΓΔ ECHO διατήρησε τις στενές σχέσεις της με άλλα όργανα, με τα κράτη μέλη και διεθνείς οργανισμούς και συνέχισε να προωθεί την τήρηση του διεθνούς ανθρωπιστικού δικαίου και των διεθνών ανθρωπιστικών αρχών (ανθρωπισμός, αμεροληψία, απαγόρευση των διακρίσεων και ουδετερότητα), ιδίως όσον αφορά τις εξελίξεις στο πλαίσιο της Κοινής εξωτερικής πολιτικής και πολιτικής ασφάλειας, όπως η επιχείρηση EUFOR που πραγματοποιείται στο Τσαντ.

Διασφάλισε επίσης ότι η υποχρέωση σεβασμού του ανθρωπιστικού χώρου σε καταστάσεις έκτακτης ανάγκης λαμβάνεται υπόψη στον ευρωπαϊκό και διεθνή διάλογο. Η ΓΔ ECHO ανέπτυξε επίσης σταθερές σχέσεις συνεργασίας με τον προσφάτως διορισθέντα εισηγητή του Ευρωπαϊκού Κοινοβουλίου σε θέματα ανθρωπιστικής βοήθειας.

Στο πλαίσιο των σχέσεών της με χορηγούς εκτός ΕΕ, η ΓΔ ECHO διατήρησε τις επαφές με τις ΗΠΑ (USAID[21]και PRM[22]), ιδίως μέσω τακτικών τηλεδιασκέψεων αφιερωμένων σε θέματα γενικής πολιτικής και σε ανθρωπιστικές επιχειρήσεις σε συγκεκριμένες χώρες με στόχο τη εξασφάλιση συνεκτικής και συμπληρωματικής ανταπόκρισης.

Τέλος, για την εξασφάλιση στρατηγικού και αξιόπιστου διαλόγου με τους εταίρους της, η ΓΔ ECHO οργανώνει κάθε χρόνο διαλόγους στρατηγικών εταιρικών σχέσεων υψηλού επιπέδου (SPD) με κάθε οργανισμό (οργανώσεις των Ηνωμένων Εθνών, ΜΚΟ και Ερυθρός Σταυρός (ICRC και IFRC).

Περισσότερες διευκρινίσεις για τους εταίρους αυτούς παρέχονται στο τμήμα VI.6 του παραρτήματος.

5. αλλες δραστηριότητες

Στο πλαίσιο των δραστηριοτήτων της, η ΓΔ ECHO αναπτύσσει και ορισμένες άλλες συνοδευτικές δράσεις που πλαισιώνουν τη χορήγηση και την ποιότητα της ανθρωπιστικής βοήθειας:

1. Ανάπτυξη της πολιτικής προστασίας και ασφάλειας της ΓΔ ECHO για το προσωπικό που συμμετέχει στην αποστολή ανθρωπιστικής βοήθειας·

2. Ενίσχυση των ικανοτήτων ταχείας επιτόπιας αντίδρασης με την οργάνωση πολυτομεακών ομάδων δράσης·

3. Στρατηγική επικοινωνίας και ενημέρωσης

4. Όσον αφορά τις πρωτοβουλίες στον τομέα της εκπαίδευσης, η ΓΔ ECHO στηρίζει το Δίκτυο Ανθρωπιστικής Βοήθειας (NOHA), το οποίο προσφέρει διεπιστημονικό δίπλωμα μεταπτυχιακών σπουδών.

Περισσότερες λεπτομέρειες για τις δραστηριότητες αυτές παρέχονται στο τμήμα IV του παραρτήματος.

Η ορθή εκτέλεση των επιχειρήσεων που χρηματοδοτούνται από τη ΓΔ ECHO εξασφαλίζεται μέσω εξακριβώσεων και ελέγχων που διενεργούνται σε πολλά επίπεδα κατά τα διάφορα στάδια του κύκλου των σχεδίων ανθρωπιστικών επιχειρήσεων. Διάφορες πτυχές της στρατηγικής ελέγχου που αναπτύσσει η ΓΔ ECHO, καθώς και οι διαδικασίες εποπτείας και παρακολούθησης, περιγράφονται στο τμήμα V του παραρτήματος

6. Συμπέρασμα

Το 2007 δεν σημειώθηκε καμία νέα σημαντική ανθρωπιστική κρίση . Ωστόσο, οι φυσικές καταστροφές προκάλεσαν πολύ σοβαρές ζημίες και πιθανόν το μέγεθος, η ένταση και η συχνότητά τους να συνεχίσουν να αυξάνονται στο μέλλον, εξαιτίας της επιδείνωσης των κλιματικών αλλαγών. Παράλληλα, ο αριθμός των συγκρούσεων δεν μεταβλήθηκε, αλλά οι συγκρούσεις τείνουν πλέον να διαρκούν περισσότερο και να γίνονται όλο και πιο καταστροφικές, πλήττοντας συχνότερα ήδη ευπρόσβλητους πληθυσμούς.

[1] Νέο άρθρο 10γ – παράγραφος 2 της συνθήκης ΕΚ

[2] Από τα άτομα αυτά, η ΓΔ ECHO βοήθησε 12 εκατ. πρόσφυγες και σταθερό αριθμό 25 εκατομμυρίων ακουσίως μετακινηθέντων ατόμων (στην ίδια τους τη χώρα) σε 50 και πλέον χώρες - www.internal-displacement.org (IDMC, Internal Displacement Monitoring Centre, Global overview of Trends and Developments in 2006).

[3] http://www.icrc.org/Web/Eng/siteeng0.nsf/htmlall/section_ihl_in_brief?OpenDocument

[4] http://www.goodhumanitariandonorship.org/

[5] Ταμείο των Ηνωμένων Εθνών για τα Παιδιά (UNICEF)

[6] Ύπατη Αρμοστεία των Ηνωμένων Εθνών για τους Πρόσφυγες.

[7] Παγκόσμιο Επισιτιστικό Πρόγραμμα (ΠΕΠ) των Ηνωμένων Εθνών

[8] Δημοσιεύονται στη διεύθυνση http://ec.europa.eu/echo/funding/key_figures/echo_en.htm

[9] Με βάση την ανακοίνωση « Προς μια ευρωπαϊκή κοινή αντίληψη για την ανθρωπιστική βοήθεια» που εκδόθηκε στις 13/6/07 (COM(2007)317 τελικό)

[10] COM(2005) 153.

[11] Μεταξύ 2005 και 2007, ο αριθμός των εμπειρογνωμόνων αυξήθηκε από 83 σε 96

[12] "Για μια ευρωπαϊκή δύναμη πολιτικής προστασίας: Europe aid http://ec.europa.eu/commission_barroso/president/pdf/rapport_barnier_en.pdf

[13] COM(2004) 101.

[14] Πηγή: Κέντρο Έρευνας της Επιδημιολογίας των Καταστροφών (CRED), οι καταστροφές του 2006 σε αριθμούς http://www.unisdr.org/eng/media-room/press-release/2007/2006-Disaster-in-number-CRED-ISDR.pdf

[15] Πηγή: Ό. α. Annual Disaster Statistical Review, Numbers and Trends, 2006 http://www.em-dat.net/documents/Annual%20Disaster%20Statistical%20Review%202006.pdf

[16] Η κατανομή ανά γραμμή προϋπολογισμού, περιλαμβανομένου του ΕΤΑ, των συνολικών αναλήψεων υποχρεώσεων του 2007 παρέχεται στο μέρος VI

[17] http://ec.europa.eu/echo/policies/strategy_en.htm

[18] Ο δείκτης ευπροσβλητότητας επιχειρεί να μετρήσει την εθνική ικανότητα απορρόφησης και μείωσης των συνεπειών μιας κρίσης. Περιλαμβάνει διάφορες μετρήσεις, από τον Δείκτη Ανθρώπινης Ανάπτυξης (HDI) μέχρι το ποσοστό θνησιμότητας των παιδιών κάτω των 5 ετών. http://ec.europa.eu/echo/files/policies/strategy/strategy_2008_en.pdf

[19] Ο δείκτης κρίσης εκτιμά τη χρονική εγγύτητα ενός σοβαρού συμβάντος – πολέμου ή θεομηνίας – ή την αναλογία του πληθυσμού των προσφύγων ή των ακούσια μετακινηθέντων στο εσωτερικό μιας χώρας ατόμων σε σχέση με τον συνολικό πληθυσμό της χώρας αυτής.

[20] Κονδύλιο του προϋπολογισμού για την ανθρωπιστική βοήθεια

[21] United States Agency for International Development (USAID) (Οργανισμός Διεθνούς Ανάπτυξης των ΗΠΑ)

[22] Bureau of Population, Refugees, and Migration - US (Γραφείο πληθυσμού, προσφύγων και μετανάστευσης) (PRM)